Jong mans weer groep huisrowers afDie verdagte wat tydens die aanval aangekeer is. Foto: SAPD ŉ 24-jarige huiseienaar en sy vriend het Dinsdagaand ŉ aanval deur sewe gewapende mans by hul woonstel in Bloemfontein afgeweer. “Die man en sy vriend was alleen in hul woonstel in Henrystraat,” het kapt. Chaka Marope, polisiewoordvoerder, Donderdag gesê. “Hulle was omstreeks 20:30 besig om televisie te kyk toe die groep mans met klapmusse en messe by die woonstel ingestorm het.” Van die verdagtes het die mans met messe aangehou terwyl die res die huis geplunder het. ŉ Geveg het tussen die slagoffers en die verdagtes uitgebreek. “Die huiseienaar het om hulp geroep en sy bure het reageer.” Een verdagte is aangekeer en aangehou totdat die polisie by die toneel opgedaag het. Die res van die groep kon daarin slaag om met twee selfone en ŉ skootrekenaar te ontsnap. Die verdagte (26) is na die Parkweg-polisiestasie geneem. Hy moet na verwagting Vrydag in die Bloemfontein-landdroshof verskyn op ŉ aanklag van huisroof. Die polisie is warm op die spoor van die verdagtes wat ontsnap het.